L-Avukat Ġenerali jagħti r-riżenja tiegħu
Imtella' Awwissu 15, 2020 - Aġġornata 15 Ta' Awwissu, 2020 4:01pm L-Avukat Ġenerali, Dr Peter Grech għarraf lill-President ta' Malta li se jirriżenja mill-kariga tiegħu. Fi stqarrija l-President qal li rċieva ittra mingħand Dr Grech fejn għarrfu b'dan. Huwa se jkun qed jirriżenja mill-kariga tiegħu ta' Avukat Ġenerali b'seħħ mid-disgħa ta' Settembru. Intant fi stqarrija separata, il-Prim Ministru Robert Abela rringrazzja lil Dr Grech għas-servizz li ta lill-Istat Malti. Il-Gvern qal li wara emendi li wettqet din l-amministrazzjoni, il-Ministru għall-Ġustizzja, l-Ugwaljanza u l-Governanza Edward Zammit Lewis se jkun qed iwaqqaf Kummissjoni tal-Ħatra li se toħroġ sejħa pubblika għall-applikazzjonijiet skont Kap. 90 tal-Liġijiet ta' Malta. Min-naħa tiegħu, il-Kap tal-Oppożizzjoni, Adrian Delia qal li r-riżenja waslet tard. Qal li r-riżenja tal-Avukat Ġenerali hija konferma ċara kemm l-Oppożizzjoni Nazzjonalista kellha raġun. Qal li l-Qorti kienet sabitu ħati li kiser il-Kostituzzjoni u l-Konvenzjoni Ewropea, kiser id-drittijiet tiegħu bħala Kap tal-Oppożizzjoni meta rrifjuta li jagħtih kopja tar-rapport sħiħ dwar l-inkjesta Egrant. Temm jgħid li jesiġi li jinħatar xi ħadd li jgawdi l-fiduċja ta' kulħadd sabiex jiżgura li ssir il-ġustizzja bil-ħarsien sħiħ tal-Kostituzzjoni. Fi stqarrija oħra, Repubblika talbet biex fl-interess pubbliku jkunu magħrufa r-raġunijiet għal din ir-riżenja li qalet ilha titlob għal żmien twil. Repubblika awgurat li min jieħu post Dr Grech ma jħallix lilu nnifsu jiġi influwenzat minn interessi politiċi partiġġjani.